NARIADENIE KOMISIE (EÚ) 2019/1559

zo 16. septembra 2019,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí cyflufenamidu, fenbukonazolu, fluchinkonazolu a tembotriónu v určitých výrobkoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (ďalej len „MRL“) cyflufenamidu, fenbukonazolu, fluchinkonazolu a tembotriónu boli stanovené v časti A prílohy III k nariadeniu (ES) č. 396/2005.

(2) Pokiaľ ide o cyflufenamid, Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (2). Úrad navrhol zmeniť vymedzenie rezíduí v prípade komodít živočíšneho pôvodu. V prípade uhoriek nakladačiek a raže odporučil znížiť MRL. V prípade ostatných výrobkov odporučil zvýšiť alebo zachovať existujúce MRL. Úrad skonštatoval, že pokiaľ ide o MRL v/na kukurici, prose, ryži, ciroku, pšenici, hydine (svalovina, tuk, pečeň) a vo vtáčích vajciach, niektoré informácie neboli k dispozícii a od manažérov rizík sa vyžaduje ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených výrobkov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(3) V prípade fenbukonazolu úrad predložil odôvodnené stanovisko k súčasným MRL v súlade s článkom 12 ods. 1 nariadenia (ES) č. 396/2005 (3). Navrhol zmeniť vymedzenie rezíduí. Odporučil znížiť MRL v prípade grapefruitov, pomarančov, mandlí, para orechov, kešu orechov, jedlých gaštanov, kokosových orechov, lieskovcov, makadamových orechov, pekanových orechov, píniových orieškov, pistáciových orechov, vlašských orechov a čučoriedok. Pri ostatných výrobkoch odporučil existujúce MRL zvýšiť alebo zachovať. Skonštatoval, že pokiaľ ide o MRL v/na marhuliach, broskyniach, slivkách, šalátových uhorkách, uhorkách nakladačkách, cuketách, cukrových melónoch, tekviciach a vodových melónoch/červených dyniach, niektoré informácie neboli k dispozícii a od manažérov rizík sa vyžaduje ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených výrobkov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(4) V prípade fluchinkonazolu úrad predložil odôvodnené stanovisko k súčasným MRL v súlade s článkom 12 ods. 1 nariadenia (ES) č. 396/2005 (4). Skonštatoval, že pokiaľ ide o fluchinkonazol, nie sú v súčasnosti v Únii povolené žiadne použitia alebo dovozné tolerancie a pre túto účinnú látku nie sú k dispozícii žiadne maximálne hladiny rezíduí stanovené podľa kódexu (CXL). Preto sa neočakáva výskyt rezíduí fluchinkonazolu v žiadnej komodite rastlinného pôvodu ani výrobku živočíšneho pôvodu. Keďže neexistujú žiadne riziká pre spotrebiteľov, mali by sa MRL fluchinkonazolu stanoviť v prílohe II k nariadeniu (ES) č. 396/2005 na úrovni limitu detekcie (LOD).

(5) V prípade tembotriónu úrad predložil odôvodnené stanovisko k súčasným MRL v súlade s článkom 12 ods. 1 nariadenia (ES) č. 396/2005 (5). Odporučil znížiť MRL v prípade bravčových (pečeň, obličky) a hovädzích vnútorností (pečeň, obličky), ako aj vnútorností koní (pečeň, obličky). Pri ostatných výrobkoch odporučil existujúce MRL zvýšiť alebo zachovať. Skonštatoval, že pokiaľ ide o MRL v/na sladkej kukurici a plodových koreninách, niektoré informácie neboli k dispozícii a od manažérov rizík sa vyžaduje ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených výrobkov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(6) Pokiaľ ide o výrobky, pri ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani CXL, by sa MRL mali stanoviť na úrovni špecifického limitu detekcie, alebo by sa mala uplatňovať štandardná MRL, ako sa uvádza v článku 18 ods. 1 písm. b) nariadenia (ES) č. 396/2005.

(7) Komisia sa obrátila na referenčné laboratóriá Európskej únie pre rezíduá pesticídov, s ktorými prekonzultovala potrebu úpravy určitých limitov detekcie. V prípade viacerých látok dospeli uvedené laboratóriá k záveru, že pokiaľ ide o určité komodity, technický vývoj si vyžaduje stanovenie špecifických limitov detekcie.

(8) Na základe odôvodnených stanovísk úradu a vzhľadom na faktory relevantné pre predmetnú záležitosť spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(9) Pod záštitou Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(10) Nariadenie (ES) č. 396/2005 by sa preto malo zodpovedajúcim spôsobom zmeniť.

(11) S cieľom umožniť bežné obchodovanie s výrobkami, ich spracovanie a spotrebu by sa v tomto nariadení malo stanoviť prechodné opatrenie týkajúce sa výrobkov, ktoré boli vyrobené pred úpravou MRL a v prípade ktorých, ako vyplýva z dostupných informácií, je zachovaná vysoká úroveň ochrany spotrebiteľa.

(12) Pred začatím uplatňovania upravených MRL by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré vyplynú z úpravy MRL.

(13) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Nariadenie (ES) č. 396/2005 sa v znení pred zmenou týmto nariadením naďalej uplatňuje na výrobky, ktoré boli vyrobené v Únii alebo dovezené do Únie pred 7. aprílom 2020.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 7. apríla 2020.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 16. septembra 2019 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Reasoned opinion on the review of the existing maximum residue levels for cyflufenamid according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí cyflufenamidu podľa článku 12 nariadenia (ES) č. 396/2005]. Vestník EFSA (EFSA Journal) (2018) 16(10):5416.

(3) Európsky úrad pre bezpečnosť potravín; Reasoned opinion on the review of the existing maximum residue levels for fenbuconazole according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí fenbukonazolu podľa článku 12 nariadenia (ES) č. 396/2005]. Vestník EFSA (EFSA Journal) (2018) 16(8):5399.

(4) Európsky úrad pre bezpečnosť potravín; Reasoned opinion on the review of the existing maximum residue levels for fluquinconazole according to Article 12 of Regulation (EC) No 396/2005.[Odôvodnené stanovisko k preskúmaniu existujúcich maximálnych hladín rezíduí fluchinkonazolu podľa článku 12 nariadenia (ES) č. 396/2005]. Vestník EFSA (EFSA Journal) (2018) 16(9):5409.

(5) Európsky úrad pre bezpečnosť potravín; Reasoned opinion on the review of the existing maximum residue levels for tembotrione according to Article 12 of Regulation (EC) No 396/2005.[Odôvodnené stanovisko k preskúmaniu existujúcich maximálnych hladín rezíduí tembotriónu podľa článku 12 nariadenia (ES) č. 396/2005]. Vestník EFSA (EFSA Journal) (2018) 16(9):5417.